google/wiki40b huggingface dataset:
AIM-9 Sidewinder

Historie og utvikling

Missilet var designet til å være enkelt å oppgradere. Det har blitt sagt at designmålet for den originale sidewinder var å produsere en pålitelig og effektiv missil med «elektronisk kompleksitet til en bordradio og mekanisk kompleksitet til en vaskemaskin» – mål som ble møtt i de tidlige variantene av missilet.
Den amerikanske marinen holdt et femtiårsjubileum til ære for det i 2002. Boeing vant en kontrakt i mars 2010 for å støtte Sidewinder-operasjoner fram til 2055 og garantere at våpensystemet holdes i tjeneste fram til da. US Air Forces talsperson sa at på grunn av dets lave kostnad, varierte bruksområder og pålitelighet er det fullt mulig at sidewinder vil brukes i det amerikanske luftforsvaret gjennom det 21. århundre. Andre land har imidlertid byttet ut modellen med nyere kort-distanse missiler, bl.a har Storbritannia og Australia begynt å innføre ASRAAM-missiler i stedet, mens Tyskland og Norge har byttet ut samtlige missiler til fordel for IRIS-T.
Ingrid Paul

Skøytekarriere

Paul deltok i 1986 i det nederlandske mesterskapet i maraton på naturis og vant dette mesterskapet. I 1988 deltok hun i EM der hun ble nr. 13. I februar 1988 deltok hun under OL i Calgary, og var kvalifisert til både 3000 meter og 5000 meter. På 3000 meter ble hun dessverre diskvalifisert på grunn av feil veksling. På 5000 meter kom hun på 14.-plass.

Skøytetrener

Paul likte seg i Canada, og var fra 1993 til 1998 landslagtrener for det canadiske laget. I Vinter-OL 1998 (Nagano) fikk Canada 4 medaljer, blant annet gull til Catriona Le May Doan. Etter seks år i Canada flyttet Paul tilbake til Nederland der hun skulle bli ferdig med utdannelsen som lege. Hun ble kontaktet av det norske skøyteforbundet som tilbød henne en kontrakt. Paul aksepterte og flyttet for til Norge.
Fra og med september 2010 jobber hun som trener i Stavanger Skøyteklubb i den nye Sørmarka Arena.
Louiseordenen

Louiseordenen (tysk: Königlich Preußische Louisenorden eller Louisenorden) er en prøyssisk orden innstiftet 3. august 1814 av kong Fredrik Vilhelm III av Preussen. Etableringen skjedde til minne om hans avdøde hustru, dronning Louise, og har navn etter henne. Ordenen belønnet kvinner, som hadde utmerket seg i krigen mot Napoléon, og regnes som en dameorden. Innsats i senere kriger ble også belønnet med Louiseordenen og fra 1865 ble den også tildelt for fortjenstfull innsats i fredstid. Ordenen var den fremst for kvinner i Preussen og Det tyske keiserrike. Den ble administrert av et ordenskapittel under ledelse av et medlem av kongehuset.

Insignier

Ordenstegnet for Louiseordenen består av et svartemaljert kors med utbøyde armer. Korset har en blåemaljert midtmedaljong med bokstaven L i en krans av sju stjerner. På revers står årstallene for krigene ordenen ble tildelt for. Ordenstegnene for de lavere grader var uten emalje. 2. avdeling, 1. klasse kunne tildeles med eller uten krone. Ordenstegnet ble båret i sløyfe på brystet.
Ordensbåndet er hvitt med svarte striper ved kantene. Dette er fargene i Preussens riksvåpen og flagg.

Tildeling

Antallet mottagere av ordenen var begrenset, slik at ordenen maksimalt kunne ha 100 prøyssiske kvinner som medlemmer. Etter at ordenen i 1865 ble inndelt i flere trinn, kom også annen type innsats enn i krigstid i betraktning for tildeling. Ordenen ble tildelt kvinnelige medlemmer av fyrstehusene, men medlemskap var ellers åpen for kvinner fra alle samfunnslag.
Yuji Nariyama

Karriere

Yuji Nariyama startet sin profesjonelle karriere i Kyoto Purple Sanga i 1994.
Miljøsystemvitenskap

Universitetet i Graz

Ved Karl-Franzens-Universität i Graz har det individuelle studiet miljøsystemvitenskap eksistert siden 1991. Siden vinter-semesteret 2003 er det et regulært studium. I internasjonal sammenheng er studiet i sitt konsept unikt i Europa. Grunnideen bak studiet er ved siden av en godt fundert fagspesifikk utdannelse å levere grunnideene og tankene fra andre disipliner for dermed å skape forbindelser mellom dem. Det handler ikke bare om analyse av de enkelte systemelementene men om systemdynamikken og nettverkene mellom dem. Systemanalytisk og matematisk metode er dermed viktige bestanddeler av studiet. 
Ved Karl Franzens universitetet i Graz tilhører studiet ISIS, Instituttet for System-vitenskaper, innovasjons- og tilbakeholdenhets-forskning. Studiet tilbys med fag-tyngdepunktene Samfunnsøkonomi, Bedriftsøkonomi, Geografi og naturvitenskap- teknologi.
Nordre (avis)

Nordre, tidligere Haramsnytt, er en lokalavis for Haram og Sandøy. Avisen har sitt kontor i Brattvåg som ligger i Haram kommune i Møre og Romsdal. Avisen redigeres på nynorsk.
Vistegutten

Vistegutten er navnet på levninger etter en 15-årig gutt fra steinalderen som ble funnet ved en arkeologisk utgraving av Vistehola i Rogaland i 1907. Han levde for omlag 8000-8300 år siden.
 
Levninger fra denne tiden er vanligvis dårlig bevarte, men Vistegutten er nesten komplett. Vistegutten er det best bevarte steinalderskjelettet i Norge.

Morfologi og datering

Vistemennesket har vært svært kort, rundt 125 centimeter høy, men robust bygget. Kraniet har såkalt båtskalle, en medfødt misdannelse.
Bortsett fra skader og mangler på den ene siden er kraniet til Vistegutten godt bevart. En tann er feilaktig flyttet en gang i tiden av en arkeolog, og limt fast på feil sted.
Kjønnet var lenge usikkert. Det er vanskelig å fastslå kjønnet til skjeletter av barn og ungdom fordi bekkenet ikke er ferdig utvokst. En har i 2018 fått y-kromosom fra skjelettet, slik at en kan slå fast at det var en gutt. Før kjønnet ble endelig bestemt ble han i blant kalt Vistemennesket. 
Levningene var rundt 8200 år gamle ifølge dateringen som ble utført i 1985, og ca. 8000 år gammel etter en datering i 2018. Sean Denham konkluderte med at han var mellom 8000 og 8300 år gammel.

Rekonstruksjon

Som ledd i et forskningsprosjekt ledet fra universitetet i Dundee ble hodeskallen til Vistegutten i 2011 laserskannet og gjenoppbygd i en virtuell versjon. Resultatet ble skrevet ut som en tredimensjonal modell i plast. Etter å ha lagt på muskelvev og hud i leire, laget man en negativform til støpning av hodeomrisset med kunstharpiks og glassfiber. Til sist ble hodet malt og ansiktet utstyrt med ører, øyne, nese og lepper. 
En lignende rekonstruering har tidligere blitt gjort av et annet norsk steinalderskjelett, Søgnekvinnen.
Laurentius av Roma

Liv og virke

Han var skattmester og en av syv diakoner i Roma. Den vanligste legenden sier at han, etter at pave Sixtus II ble henrettet, fordelte han kirkens skatter til de fattige. Dette var da imot keiser Valerian Is befaling. For dette ble Lavrans ifølge legenden langsomt stekt. Mange av dagens historikere mener imidlertid det er mer sannsynlig at han ble halshugget. Han ble gravlagt på kirkegården Campus Veranus, dog er hans hode i Vatikanet.
Siden 354 har han vært feiret den 10. august (Minnedagen for St. Laurentius. Også kalt Larsok eller Larsmesse). I kunsten avbildes han med en stekerist (dødsmåten) eller pengepung (det som fremprovoserte avrettingen).
Han er de fattiges, bibliotekarers, ølbryggeres, forbrentes og brannvesenets helgen. I Norge er Nidarholm kloster, Utstein kloster og Lørenskog kirke viet St. Lavrans. Ringsaker kirkes flamske alterskap fra 1520-årene har et bildefelt viet Laurentius. I det samtidige hollandske alterskapet i Stranda (Sløgstad) kirke er også helgenen avbildet. Han er også en av figurene på altertavlen i Norderhov kirke på Ringerike (laget av Johannes Skråstad ferdigstilt i 1682).
Dette er to av de ytterst få Laurentius-framstillinger i norsk kirkekunst. I Dråby kirke på Sjælland, ses han som delende ut gaver fra kirken til de fattige. I Skåne er Lund domkirke viet til St. Laurentius, og våpenet for den tidligere erkebiskop av Lund var derfor på gull en svart stekerist, og samme våpen brukes fremdeles av det nåværende bispedømmet. Klosteret og slottet El Escorial i Spania er også viet til St.Laurentius, og derfor består anlegget av flere kryssende fløyer med mellomliggende gårdsplasser, slik at grunnplanen danner en stor stekerist.
World Hip Hop Dance Championships

World Hip Hop Dance Championships er en internasjonal hiphopdansekonkurranse som er laget og arrangert av Hip Hop International. Konkurransen ble holdt for første gang i Miami der 8 nasjoner var med for å konkurrere om tittelen «verdens beste dansegruppe». I 2011 var det med over 2300 dansere fra 37 land: Australia, Argentina, Bahamas, Belgia, Brasil, Canada, Colombia, Danmark, Filippinene, Finland, Frankrike, Guam, Hellas, Irland, Italia, Japan, Korea, Kuwait, Kypros, Malaysia, Mexico, Nederland, New Zealand, Puerto Rico, Romania, Russland, Singapore, Spania, Storbritannia, Sveits, Sverige, Sør-Afrika, Thailand, Trinidad og Tobago, Tyskland, Ukraina, Uruguay, USA og Zimbabwe. Land som tidligere har konkurrert er Indonesia, Kina, Marokko, Nigeria, Norge, Polen og Portugal.

Regler

Gruppene som er med i konkurransen må inkludere mellom 5 og 8 medlemmer og kan konkurrere i 3 forskjellige aldersdivisjoner: junior (7-12 år), varsity (13-17), adult (18+) og megacrew (åpne aldre, 15 til 40 medlemmer). Det er 8 internasjonale dommere for konkurransen, fire som fokuserer på dyktighet og fire som fokuserer på opptreden. Gruppene må lage dansenumre på 2 minutter som i hvert fall inkluderer 3 forskjellige hiphopdansestiler fra. World Hip Hop Dance Championships inkluderer også internasjonale dansebattles i locking, popping og allstyles for solodansere og voksne breakdance-crews på 3 medlemmer.
Lyn Gordon (film)

Handling

Jordkloden rystes av Jordskjelv, vulkanutbrudd, ufattelig uvær – og til slutt er månen ute av kurs og truer med å knuse jorden. Det viser seg at det er den onde keiseren Ming (Sydow) på planeten Mongo som står bak, og Lyn Gordon (Jones) drar for å finne ham.

Om filmen

Filmen ble ingen publikumssuksess, bortsett fra i Storbritannia, og fikk blandet mottakelse av kritikerne. Max Von Sydow fikk gode omtaler for sin rolleprestasjon, mens Sam J. Jones ble nominert for en Razzie Award for verste skuespiller for 1980. Filmen ble nominert til to Saturn Awards og tre BAFTA-priser (alle for kostyme og lyd) . Filmen har imidlertid fått gode omtaler på Rotten Tomatoes og har en oppslutning på 82% (mars 2008) .
Filmen ble utgitt første gang på DVD i 2005 med blant annet kommentatorspor av Brian Blessed.
Helsevitenskap

Helsevitenskap (også kalt samfunnsvitenskapelig helsevitenskap) er et nyere tverrfaglig fag- og forskningsområde. Ved flere norske høyskoler og enkelte universiteter har det de siste årene blitt opprettet master- og ph.d.-grader i helsevitenskap, gjerne beregnet på personer med grunnutdanning innen helse- og sosialfag (eksempelvis sykepleier og sosionom). Helsevitenskap defineres av NTNU som studiet av «hvordan den sosiale og kulturelle kontekst påvirker folks helse». Faget drar veksler på samfunnsvitenskapelige og humanistiske tilnærminger som for eksempel sosialantropologi, psykologi, sosiologi, samfunnsgeografi, filosofi, etikk, pedagogikk og historie.
Helsevitenskap må ikke forvekles med disiplinen medisin.
Forbundsdagsvalget i Tyskland 2002

Forbundsdagsvalget i Tyskland 2002 fant sted den 22. september det året, for å velge medlemmer til den 15. Forbundsdagen. Gerhard Schröders regjeringskoalisjon mellom SPD og De grønne beholdt majoriteten i det tyske parlamentet med en meget knapp margin.
Den konservative opposisjonens kanslerkandidat var Edmund Stoiber. Opposisjonen angrep regjeringens evne til å håndtere den tyske økonomien, og profilerte seg også på tradisjonelle familieverdier og mot skatter (særlig på bensin).
Tidlig i valgkampen ledet de konservative sterkt på meningsmålingene, men frem mot valget minsket dette forspranget. Regjeringen vant betydelig oppslutning på grunn av sin motstand mot USAs krig mot Irak og Schröders personlige popularitet. Kort før valget ble bl.a. Sachsen rammet av flom, og Schröder var raskt til stede for å vise sympati med ofrene.
Georg-August-Universität Göttingen

Georg-August-Universität ligger i Göttingen, og ble grunnlagt 1734 av Georg II, kurfyrste av Hannover og konge av Storbritannia. Det fikk fort en ledende posisjon, startet med fire fakulteter og ble et av de største og mest populære universitetene i Europa etter studenttall.
1738 ble Theatrum Anatomicum bygget, 1739 ble dets botaniske hager anlagt og 1751 ble det første stjerneobservatoriet åpnet.
Kjente forskere som har hatt sitt virke ved universitetet i Göttingen inkluderer fysikeren Lichtenberg, antropologen Blumenbach og matematikeren Carl Friedrich Gauss, oppfinneren av den såkalte Gausskurven (normalfordeling) som nå brukes som modell for fordeling av karakterer ved norske universiteter.
FBW 71UH Hochlenker

Hochlenker

Bussmodellen som ble satt i produksjon i 1959 da en serie på 12 buss var bestilt, skilte seg lite fra samtidige bybusser utover den spesielle innredningen i frontpartiet, og var spartansk utstyrt for sin tid ettersom formålet var som kapable bybusser ment for store passasjermengder med en kapasitet på 112 passasjerer. Tüscher som bygget karosseriet for bussmodellen, satt på et dørarrangement på 1-2-2 ved å ha dobbeltdør bak og enkeltdør foran inn til fronten. 
Produksjonen ble stoppet i 1962 da det ikke kom interesse fra andre bussoperatørene som mente den store høyden kunne være problematisk i bygater hvor det også ferdes trolleybusser med kontaktledningene som kunne være ned på 3,5 meter høyde i tunneler. Dessuten hadde det vist seg at fordelen med å flytte sjåføren opp ikke var så fordelaktig som håpet på forveien. Men for guttebarna som reiste med bussen var det en opplevelse i seg selv å komme opp og observerte sjåføren og omgivelsene. Bussene fortsatte som en del av bussflåten for VBZ fram til slutten på 1970-tallet, da de ble utrangert etter nesten 20 år.
Glosa

Glosa er et internasjonalt hjelpespråk som har bakgrunn i et begrenset antall latinske og greske ordrøtter. Selve ordene bøyes ikke (ingen morfologi). Dette hjelpespråket ble laget av britene Clark og Ashby i 1981 som en videreutvikling av Lancelot Hogbens Interglossa fra 1943.

Språkeksempel

Fader vår på Glosa:
Na parenta in Urani;

na volu; Tu nima gene revero.

Tu krati veni;

Tu tende gene akti

epi Geo homo in Urani Place;

don a na nu-di na di-pane;

e Tu pardo na plu mali akti.

Metro na pardo mu; qui akti mali de na.

E ne dirige na a plu moli ofere;

sed libe na ab mali.

Ka Tu tena u krati, u dina

e un eufamo pan tem.
Wuyuan (Shangrao)

Wuyuan (kinesisk: 婺源县; pinyin: Wùyuán Xiàn) er et fylke i byprefekturet Shangrao i provinsen Jiangxi i Folkerepublikken Kina. Befolkningen i 1999 var på 325 695 innbyggere.

Kulturminner

Regnbuebroen i Qinghua (Qinghua caihong qiao, 清华彩虹桥), forfedretempelet i Wuyuan (Wuyuan zongci, 婺源宗祠) og den tradisjonelle arkitektur i landsbyen Likeng (Likeng cun minju, 理坑村民居) ble i 2006 tilføyd på Folkerepublikken Kinas liste over kulturminner.
D'Sound

Bakgrunn

Første gang bandet opptrådte offentlig var under Oslo Rockefestival i 1994, på en utescene på Youngstorget. Bandet knyttet til seg en  en amerikansk manager, Domenica Phillips. I 1997 ga de ut debutalbumet Spice of Life. Bandet vant Spellemannprisen 1998 i klassen popgruppe for albumet Beauty Is A Blessing og ble nominert til både Spellemannprisen 2001 og 2003 for de to neste albumene. I 2010 forlot Kim Ofstad bandet, men Eriksrud og Sjo fortsatte som en duo. Ofstad bidro imidlertid likevel under innspillingen av Starts and Ends. I 2013 returnerte Ofstad, og bandet spilte inn albumet Signs som ble utgitt året etter.
I 2019 deltok bandet i Melodi Grand Prix med låten «Mr. Unicorn». I konkurransen endte de på en tredjeplass etter å ha fått flest toppoeng fra de internasjonale jurygruppene.
Skylab

Skylab var den første amerikanske romstasjonen. Den ble skutt opp i ett stykke den 14. mai 1973. 
Stasjonen var rundt tre ganger større enn Saljut og var egentlig et ombygget 3. trinn fra Saturn 5-raketten, som ble brukt til å skyte opp Apollo-romskipene til Månen. Den fikk besøk av totalt ni astronauter, som ble skutt opp med tre romskip, der en brukte kommandomodulen fra Apollo-programmet. Skylab styrtet ned over Australia og Indiahavet 11. juli 1979.
Folkunger

Folkunger i moderne litteratur

Folkung-ætten blir gitt en sentral rolle i Jan Guillou der hovedpersonen Arn Magnusson tilhører ætten, i bøkene spiller de en sentral rolle i maktkampene som utspilte seg mellom Sverkerætten og Eriksætten mellom 1130 og 1250 i Sverige.
De støtter i bøkene Eriksætten og er som de sterk orientert mot Norge og har allianser der.
Îles du Vent

Îles du Vent er en gruppe øyer i Selskapsøyene i Fransk Polynesia i Stillehavet. Den største og mest folkerike øya er Tahiti, der også Papeete, hovedstaden i Fransk Polynesia, ligger. I tillegg omfatter Îles du Vent øyene Moorea, Maiao og Mehetia og atollen Tetiaroa. Nordvest for disse ligger îles Sous-le-Vent, den andre hoveddelen av Selskapsøyene.
Romeo Must Die

Historien

«Han Sing» (Jet Li) har tatt på seg skylden for sin far og bror og gått i fengsel for dem i Hongkong, mens familien har rømt til USA. Når «Sing» får høre at broren hans er blitt drept av noen rivaler, rømmer han fra fengselet og tar seg til San Francisco for å søke hevn. Der møter han og blir forelsket i «Trish» (Aaliyah), datteren til rivalenes sjef.
Nordpå (turisthytte)

Nordpå er en turisthytte i Aunegrenda i Haltdalen, Trøndelag som ble tegnet av arkitekt Roar Tønseth på oppdrag fra Trondhjems Turistforening.

Etablering

Foreningen kjøpte gården Nordpå i 1947. Våningshuset var i så dårlig forfatning at det ble revet. Det ble bygget en ny turisthytte med 35 sengeplasser. Hytta ble åpnet i 1949, og tok imot gjester året rundt. Dette var mulig blant annet fordi hytta hadde bilvei helt frem.  

Turistforeningen var svært fornøyd med arkitekt Tønseths arbeid: 
I gammel norsk byggekunsts ånd har han reist et bygg som ikke bare faller naturlig inn i terrenget, men som også står fullstendig i stil med den gamle bebyggelse ellers i bygden (---).
I tillegg til selve ombygningsarbeidet hadde Tønseth tegnet interiøret i hytta, som hadde peisestue, spisestue, samt 15 tomannsrom, ett firemannsrom og ett seksmannsrom. I tillegg bestod hytta av kjøkken, tørkerom, badstue, dusj og vannklosett. Den hadde også innlagt elektrisitet, noe som ikke var en selvfølge i 1949. For å klare det økonomiske løptet hadde Turistforeningen fått økonomisk støtte fra Bankfunksjonærenes Samfunn i Trondheim. Som motytelse fikk bankfunksjonærene førsterett på et visst antall sengeplasser til sine medlemmer.   
Den første vertinnen på Nordpå turisthytte het Ingeborg Galåen.

Solgt til kommunen

De første årene var Nordpå et meget populært turmål, og økonomien var god. Men etterhvert begynte turistene å utebli og hytta å gå med underskudd, og turistforeningen så seg nødt til å holde stedet stengt i perioder.
Ved ekstraordinær generalforsamling i november 1975 besluttet turistforeningen å selge Nordpå til Holtålen kommune. Noen år senere ble hytta restaurert og utvidet til totalt 50 sengeplasser. I 1997 ble det åpnet et tilbygg som inneholder 12 rom med dusj og toalett. 
I 2004 solgte Holtålen kommune Nordpå turisthytte videre til Unni Kristiansen, som ved kjøpet uttalte at hun overveiet å åpne hytta som et kurssted.
Zheng Zhilong

Liv og virke

Han forlot sin familie og dro til Macau da han var 18 år gammel. Der konverterte han til katolisismen og ble døpt, og fikk døpenavnet Nicolas Gaspard. Senere arbeidet han for den kinesiske handelsmann Dan Li i Nagasaki. Der giftet han seg med japanske Tagawa Matsu. I 1622 steg nederlenderne i land på Pescadoresøyene, og Li Dan sendte da Zheng Zhilong til dem for å være deres tolk. Nederlenderne håpet på å få kontroll med handelen mellom Kina og Japan, og samarbeidet i dette øyemed med kinesiske pirater – som Zheng Zhilong.
Han sønn Zheng Chenggong ble født i 1624, samme år som Zheng flyttet sin forretningsdrift til Taiwan. Han etablerte ti handelsposter langs øyas sørvestlige kyster, men etter nederlendernes landgang der ble han utvist. Zheng etablerte seg da på en øy utenfor Fujian-kysten, og der bygde han opp en stor sjørøverflåte som herjet langs Kinas og Vietnams kyster. 
I 1625, etter Dan Lis død ble Zheng Zhilong de kinesiske sjørøveres nye leder. Han slo tilbake Li Dans sønn og klarte således å vinne kontroll over hele forretningsimperiet hans. Han fortsatte av og til å samarbeide med nederlenderne.
I 1628 utnevnte Ming-keiseren ham til admiral (游击将军), og han fortsatte å tjene mingriket selv etter Beijings fall i 1644. Fra 1633 var forholdet til nederlenderne alvorlig skadet. De hadde i frykt for at Zheng skulle monopolisere sjøhandelen da angrepet Zhengs hovedkvarter.
Etter at Qing-styrkene erobret Nanjing i 1645, aksepterte Zheng Zhilong tilbudet om å ble kommandant for de mingkeiserlige sjøstyrker og fikk i oppdrag å forsvare den nye ming-hovedstaden Fuzhou under prinsen av Tang. I 1649 tillot til slutt Zheng Zhilong mandsjuenes styrker å okkupere Fuzhou. 
Han ble henrettet av mandsjuene i 1661.
Jørn Holme

Utdannelse og stillinger

Holme ble utdannet jurist ved Universitetet i Oslo i 1986. 
Fra 1987 til 1988 arbeidet han hos Krigsadvokaten for Østlandet / Generaladvokaten for forsvaret. Holme var politijurist i Senja politidistrikt fra 1988 til 1990 og deretter ett år som dommer i Trondenes tingrett. Han var i Økokrim fra 1991 til 2001 som førstestatsadvokat, det siste året som fungerende nestleder. I 1993 hadde han permisjon og arbeidet som konstituert lagdommer i Eidsivating lagmannsrett (nå Borgarting lagmannsrett), og i 1997 en periode som ass. riksantikvar. Fra juni 2001 var han en kort periode konstituert generaladvokat for forsvaret, før han høsten 2001 ble  statssekretær i Justisdepartementet for Odd Einar Dørum i Bondevik II-regjeringen, en stilling han hadde til 2004. Fra 2004 til 2009 var han sjef for Politiets sikkerhetstjeneste (PST).
I juni 2009 ble han utnevnt til riksantikvar for en åremålsperiode på seks år og tiltrådte i oktober samme år. Han etterfulgte Nils Marstein og ble i 2018 etterfulgt av Hanna Geiran.

Verv og priser

Holme var styremedlem i Fortidsminneforeningen i perioden 2006–2009. Han fikk i 2007 kommunikasjonsprisen, som deles ut av Kommunikasjonsforeningen og Norske Informasjonsrådgivere (NIR). Prisen ble delt med leder i Elevorganisasjonen, Vibeke Mohn Herberg.
Sør-Sudan under VM i friidrett 2015

Resultater

(Q, q – kvalifisert, NM – ikke noe gyldig resultat, SB – årsbeste, DNS – startet ikke)
Greenland Development

Greenland Development AS er et allmennyttig grønlandsk selskap, som er underlagt Grønlands hjemmestyre.
Selskapet er etablert for å øke den kommersielle utnyttelsen av vannkraft, ved å tiltrekke seg og bistå internasjonale virksomheter som driver innen kraftintensive næringer som f.eks. aluminiumsproduksjon.
De har hovedkontor i Nuuk (Godthåb).
Det første vannkraftverket som ble etablert på Grønland var Kangerluarsunnguaq-verket som forsyner Nuuk med strøm. Dette stod ferdig i 1993.
Dalat

Dalat, også skrevet Da Lat, er hovedstaden i den administrative regionen Tay Nguyen i det midtre Vietnam. Byen omfatter et areal på 393,29 km² og i 2009 hadde den 206 105 innbyggere. Dalat ligger i høylandet, 1500 meter over havet, og har et temperert klima. Gjennomsnittstemperaturen ligger mellom 18 ° C og 25 ° C. Den høyeste temperaturen som er registrert i Da Lat var 27 ° C og den laveste var 6,5 ° C.
Franskmennene begynte å bygge villaer og resorthoteller i byen i 1907, etter at Yersin utforsket landet. Rundt byen ligger flere daler, innsjøer, fosser. Flyplassen ligger 24 kilometer sør for byen. Dalat en av Vietnams største turistdestinasjoner.
Frampek

Frampek eller frempek er et litterært virkemiddel hvor forfatteren gir leseren et hint om hva som vil skje senere i historien. Virkemiddelet forekommer både i litteratur, film og teater. I narratologien er det nært beslektet med prolepse. Skillet går gjerne med at frampeket er mer vagt slik at leseren først blir klar over det i ettertid, mens prolepsen er mer eksplisitt. Det motsatte, at en går bakover i tid, kalles analepse.
Loihi Seamount

Lōʻihi Seamount er en aktiv undervannsvulkan som ligger cirka 22 kilometer utenfor Hawaiis sørøstre kyst. Den ligger inntil Mauna Loa, verdens største skjoldvulkan. Loihi Seamount ligger 975 meter under havet og inngår i undervannskjeden Hawaii-Emperor.